b'\n_START_ARTICLE_\nFolgueroles\n_START_SECTION_\nHist\xc3\xb2ria\n_START_PARAGRAPH_\nLes primeres empremtes humanes daten del per\xc3\xadode calcol\xc3\xadtic o eneol\xc3\xadtic (2100 \xe2\x80\x93 1500 aC), tamb\xc3\xa9 conegut com a edat de bronze inicial. Un notable testimoni de la seva pres\xc3\xa8ncia es troba al tur\xc3\xb3 de Sant Jordi, on s\'ubica el dolmen de Puigseslloses, enterrament en sepulcre megal\xc3\xadtic. No \xc3\xa9s en va que just al seu costat, l\'any 1477 s\'hi edifiqu\xc3\xa9s la capella de Sant Jordi, reformada i ampliada el 1833. _NEWLINE_Del per\xc3\xadode protohist\xc3\xb2ric, s\'han excavat les restes del poblat fortificat del Casol de Puigcastellet, constru\xc3\xafda i habitada pels ausetans (poble ib\xc3\xa8ric) durant el segle III aC situat en els primers turons que marquen el l\xc3\xadmit entre la Plana i les Guilleries (sobre el Mas d\'en Coll). La fortalesa est\xc3\xa0 formada per un gran pany de muralla de 64 metres de llargada i 3 d\'amplada constru\xc3\xafda en pedra seca. A la part massissa s\'hi adossa una torre quadrangular, en tal\xc3\xbas. _NEWLINE_El terme fou repoblat durant l\'alta edat mitjana a l\'entorn de l\'esgl\xc3\xa9sia de Sta. Maria (documentada ja des del 967). El segle XV es constitu\xc3\xad en una petita batllia i quadra aut\xc3\xb2noma. El nucli del poble es va formar a partir de la fi del segle XVI dins de la sagrera. Durant el segle XVIII es van crear els barris de la Ricardera i el carrer de la Font. _NEWLINE_Fill il\xc2\xb7lustre de Folgueroles \xc3\xa9s Moss\xc3\xa8n Cinto Verdaguer (1845 \xe2\x80\x93 1902), poeta i avantguardista del catalanisme. La seva pres\xc3\xa8ncia es respira arreu del poble i del seu entorn a trav\xc3\xa9s de l\xc3\xa0pides amb fragments de poesies, monuments com el pedr\xc3\xb3, la casa-museu, el jard\xc3\xad del poeta situat a la Damunt, i els mon\xc3\xb2lits que marquen la ruta verdagueriana._NEWLINE_L\'activitat principal dels seus habitants sempre ha estat relacionada amb les tasques agr\xc3\xadcoles. Durant l\'edat moderna i fins al segle XIX, aquesta estava complementada per ind\xc3\xbastria t\xc3\xa8xtil, rural i dom\xc3\xa8stica (putting-out). Tamb\xc3\xa9 destaca, per la seva import\xc3\xa0ncia i difusi\xc3\xb3, l\'ofici de picapedrer sorgit arran de les abundants pedreres de gres tou, material molt apreciat en la construcci\xc3\xb3 per la seva docilitat i emprat en bona part dels edificis i escultures de la comarca.\n_START_SECTION_\nEtimologia\n_START_PARAGRAPH_\nEl nom de Folgueroles \xc3\xa9s una variant de falgueroles, diminutiu de falgueres. En la forma oficial s\'ha mantingut el radical del nom en la varietat antiga (Folg-), per\xc3\xb2 en la pron\xc3\xbancia local \xc3\xa9s normal sentir a dir "fugar\xc3\xb3les" (o\xc3\xaft a Vic, Casac. 1920) on es d\xc3\xb3na una reducci\xc3\xb3 que tamb\xc3\xa9 es troba en "Fogars". Hist\xc3\xb2ricament s\'ha escrit amb diverses variants: Felgeirolas (898 i 908), Felcarioles (899), Feleceroles (915), Felgaroles (930), Felgarolis (1067), Folguerolis (segle\xc2\xa0xii), Ste.Marie de Folgeroles, Falgeroles (principi segle\xc2\xa0xiii), Folguiroles (1330), Folgaroles (1359).\n_START_SECTION_\nUbicaci\xc3\xb3\n_START_PARAGRAPH_\nEl terme municipal de Folgueroles (10,99 km\xc2\xb2, 1.500 habitants i 552 m d\'altitud) a la comarca d\'Osona (Barcelona), es troba a l\'extrem est de la plana de Vic, a l\'inici de les Guilleries. T\xc3\xa9 el ve\xc3\xafnatge dels termes de Tav\xc3\xa8rnoles i Gurb (N), Sant Sadurn\xc3\xad d\'Osormort i Vilanova de Sau (E), Calldetenes i Sant Juli\xc3\xa0 de Vilatorta (S), i Vic (O) a 5 km de dist\xc3\xa0ncia, 37 km de Ripoll, 60 km de Girona i 75 km de Barcelona.\n_START_SECTION_\nGeografia i hist\xc3\xb2ria natural\n_START_PARAGRAPH_\nEl petit municipi de Folgueroles es troba en una raconada de la Plana. A la vora de Vic (i les principals vies de comunicaci\xc3\xb3) i alhora allunyada del brogit del m\xc3\xb3n urb\xc3\xa0, el seu paisatge presenta una gran varietat de matisos. Pel seu cant\xc3\xb3 de ponent, el relleu \xc3\xa9s suau i esquitxat de masies (destaquen Pou de Vida, el Prat, el Raurell, Puigsec, Palou, Puigseslloses, Focs, el Pou, el Godaiol i al bell mig del poble la Sala) i camps de conreu de sec\xc3\xa0. Solament el trenquen alguns petits turons de marges griso-blaboses de l\'eoc\xc3\xa8 mitj\xc3\xa0 com el de Puigseslloses o Sant Jordi (531 m) i el tur\xc3\xb3 de les Mentides (525 m). En canvi, pel cant\xc3\xb3 de llevant (ne la l\xc3\xadnia imagin\xc3\xa0ria formada pels masos de can Garbells, l\'Arum\xc3\xad, i Mas d\'en Coll), el relleu \xc3\xa9s abrupte, amb barrancs i fondalades (per on hi discorren torrents com els de Folgueroles, Lledoner, de Pi i les Vall), i cobert de vegetaci\xc3\xb3. Aqu\xc3\xad, la pres\xc3\xa8ncia humana com a element transformador del paisatge \xc3\xa9s pr\xc3\xa0cticament inexistent. Solament a les artigues abandonades la flora natural ha estat substitu\xc3\xafda per pins pinyers (Pinus pinea) o pinastres (Pinus pinaster). La vegetaci\xc3\xb3 \xc3\xa9s abundant i rica en varietat. _NEWLINE_El sotabosc \xc3\xa9s de boixos, arbo\xc3\xa7, ginestars i brucs. A la vora dels torrents s\'hi pot veure algun tr\xc3\xa8mol, vern i tortellatge. A les latituds mitjanes hi predomina el bosc d\'alzina muntanyenca, esquitxat de rouredes, avellanoses, tremolades i vernedes, hi \xc3\xa9s omnipresent el roure martinenc (Quercus pubescens) i el roure de fulla gran (Quercus petraea). _NEWLINE_El r\xc3\xa8gim de pluviositat correspon al d\'un pa\xc3\xads mediterrani. La mitjana anual \xc3\xa9s de 650 a 700 mm repartits de manera irregular al llarg de l\'any. Plou sobretot a la primavera (mesos de maig i juny) i a la tardor (mesos de setembre i octubre). Per contra els mesos m\xc3\xa9s secs s\xc3\xb3n els d\'hivern (gener i febrer) i els d\'estiu (juliol i agost), si b\xc3\xa9 els estius s\xc3\xb3n m\xc3\xa9s plujosos que a la costa._NEWLINE_Com exemplifiquen les dites populars la pluja la porten els vents de llevant, per contra els de ponent s\xc3\xb3n secs ("quan les boires de ponent van a llevant hi van rient i se\'n tornen plorant").'